Imtella' Settembru 9, 2021 Raġel ta' 45 sena mill-Fgura nstab ħati li waqt li kien qed jaħdem bħala bouncer fi stabbiliment f'Wied il-Għajn għolla klijent u tah daqqa b'rasu tant li kisirlu mnieħru. Gerald Gilford kien mixli mill-Ispettur Oriana Spiteri li fl-1 ta' Lulju 2018, għall-ħabta tas-2.00 a.m., ikkaġuna ġrieħi gravi lil Adrian Gravina. Kien Gravina li mar jagħmel rapport fl-għassa ta' Wied il-Għajn li kien sofra xi ġrieħi waqt argument ma' bouncer. Meta l-pulizija kellmu lil Gilford dan qalilhom li Gravina kien qed jittanta tfajla u għalkemm wissih baqa' jdejjaqha u kien għalhekk li tefgħu 'l barra mill-istabbiliment. Fil-Qorti Gravina qal li huwa kien qed jitkellem ma' tfajla meta ġie raġel fuqu li mbuttah u staqsih x'kien qed jagħmel hemm. Hua qal li mar fuq mejda oħra mbagħad ġie bouncer li ħatfu u meta pprova jirraġuna miegħu, dan għollih u tah daqqa b'rasu u qasamlu mnieħru. Il-Maġistrat Rachel Montebello emmnet din il-verżjoni u sostniet li anke li kieku verament Gravina kien qed idejjaq xi nies u Gilford kien awtorizzat li jkeċċih xorta ma kellux jaggredih. Fl-istess waqt hija qalet li l-provi mressqin mill-prosekuzzjoni ma jikkonvinċuhiex li l-ġrieħi li sofra Gravina kien gravi. Kien għalhekk li waqt li sabet lil Gilford ħati li kkaġuna ġrieħi ħfief lil Gravina kkundannatu tmien xhur ħabs sospiżi għal sentejn u rabtitu b'€500 biex ma jdejqux.